**NÁRODNÁ RADA SLOVENSKEJ REPUBLIKY**

 **VII. volebné obdobie**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**Číslo: 2011/2019

**1718a**

### **S p o l o č n á s p r á v a**

**výborov Národnej rady Slovenskej republiky o prerokovaní návrhu skupiny poslancov Národnej rady Slovenskej republiky na vydanie zákona, ktorým sa mení a dopĺňa zákon Národnej rady Slovenskej republiky č. 120/1993 Z. z. o platových pomeroch niektorých ústavných činiteľov Slovenskej republiky v znení neskorších predpisov** **(tlač 1718)**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

Výbor Národnej rady Slovenskej republiky pre financie a rozpočet ako gestorský výbor podáva Národnej rade Slovenskej republiky podľa § 79 ods. 1 zákona o  rokovacom poriadku Národnej rady Slovenskej republiky v znení neskorších predpisov túto spoločnú správu výborov Národnej rady Slovenskej republiky o prerokovaní vyššie uvedeného poslaneckého návrhu zákona.

**I.**

Národná rada Slovenskej republiky uznesením č. 2166 z  22. októbra 2019 pridelila návrh skupiny poslancov Národnej rady Slovenskej republiky na vydanie zákona, ktorým sa mení a dopĺňa zákon Národnej rady Slovenskej republiky č. 120/1993 Z. z. o platových pomeroch niektorých ústavných činiteľov Slovenskej republiky v znení neskorších predpisov (tlač 1718) na prerokovanie týmto výborom:

Ústavnoprávnemu výboru Národnej rady Slovenskej republiky,

Výboru Národnej rady Slovenskej republiky pre financie a rozpočet.

Určila zároveň Výbor Národnej rady Slovenskej republiky pre financie a rozpočet ako gestorský výbor a lehoty na prerokovanie predmetného návrhu zákona v druhom čítaní vo výboroch.

**II.**

 Poslanci Národnej rady Slovenskej republiky, ktorí nie sú členmi výborov, ktorým bol poslanecký zákona pridelený, neoznámili v určenej lehote gestorskému výboru žiadne stanovisko k predmetnému poslaneckému návrhu zákona (§ 75 ods. 2 zákona o rokovacom poriadku Národnej rady Slovenskej republiky).

**III.**

K predmetnému poslaneckému návrhu zákona zaujali výbory Národnej rady Slovenskej republiky tieto stanoviská:

Odporúčanie pre Národnú radu Slovenskej republiky návrh **schváliť s pozmeňujúcim a doplňujúcim návrhom :**

* **Výbor** Národnej rady Slovenskej republiky **pre financie a rozpočet** (uzn. č. 515 zo dňa 19. novembra 2019)

Odporúčanie pre Národnú radu Slovenskej republiky návrh **schváliť :**

* **Ústavnoprávny výbor** Národnej rady Slovenskej republiky (uzn. č. 797 zo dňa 19. novembra 2019)

**IV.**

Z uznesenia výboru Národnej rady Slovenskej republiky uvedeného v III. bode tejto spoločnej správy vyplýva tento pozmeňujúci a doplňujúci návrh.

**Doterajší text čl. I sa označuje ako bod 2 a do návrhu zákona sa vkladá bod 1, ktorý znie:**

„1. V § 4a ods. 2 sa na konci druhej vety pripájajú slová „a bezúhonnosť“, za druhú vetu sa vkladá nová tretia a štvrtá veta, ktoré znejú: „Za bezúhonného sa na účely tohto zákona nepovažuje ten, kto bol právoplatne odsúdený za úmyselný trestný čin. Na účel preukázania bezúhonnosti poskytne fyzická osoba údaje potrebné na vyžiadanie výpisu z registra trestov;1bb) tieto údaje kancelária národnej rady bezodkladne zašle v elektronickej podobe prostredníctvom elektronickej komunikácie Generálnej prokuratúre Slovenskej republiky na vydanie výpisu z registra trestov.“ a na konci sa pripája táto veta: „Podmienku bezúhonnosti musí asistent poslanca spĺňať po celý čas vykonávania funkcie asistenta poslanca; o strate bezúhonnosti je asistent poslanca povinný informovať poslanca a kanceláriu národnej rady bezodkladne.“.

Poznámka pod čiarou k odkazu 1bb znie:

„1bb) § 10 ods. 4 písm. a) zákona č. 330/2007 Z. z. o registri trestov a o zmene a doplnení niektorých zákonov v znení zákona č. 91/2016 Z. z.“.“.

Nový bod 1 nadobudne účinnosť 1. marca 2020, čo sa premietne do čl. II upravujúceho účinnosť zákona.

Navrhovaným doplnením predpokladov na výkon funkcie asistenta poslanca o bezúhonnosť sa zosúlaďujú požiadavky na výkon funkcie poslanca s požiadavkou bezúhonnosti pre štátnych zamestnancov (§ 38 zák. č. 55/2017 Z. z.) a zamestnancov vykonávajúcich práce vo verejnom záujme (§ 3 zák. č. 552/2003 Z. z.). Podmienku bezúhonnosti musí asistent spĺňať počas celej doby výkonu funkcie asistenta poslanca. V prípade straty predpokladu bezúhonnosti je asistent poslanca povinný informovať poslanca a kanceláriu národnej rady bezodkladne.

Súčasne sa navrhuje, aby uvedené predpoklady na výkon funkcie asistenta poslanca boli vyžadované až od nasledujúceho volebného obdobia.

**Výbor NR SR pre financie a rozpočet**

 **Gestorský výbor odporúča schváliť.**

Gestorský výbor odporúča o návrhu výboru Národnej rady Slovenskej republiky, ktorý je uvedený v spoločnej správe hlasovať takto:

O jedinom bode spoločnej správy hlasovať v súlade s návrhom gestorského výboru **schváliť.**

**V.**

Gestorský výbor na základe stanovísk výborov k návrhu skupiny poslancov Národnej rady Slovenskej republiky na vydanie zákona, ktorým sa mení a dopĺňa zákon Národnej rady Slovenskej republiky č. 120/1993 Z. z. o platových pomeroch niektorých ústavných činiteľov Slovenskej republiky v znení neskorších predpisov (tlač 1718) odporúča Národnej rade Slovenskej republiky predmetný návrh zákona **schváliť s pozmeňujúcim a doplňujúcim návrhom.**

Spoločná správa výborov Národnej rady Slovenskej republiky o prerokovaní návrhu skupiny poslancov Národnej rady Slovenskej republiky na vydanie zákona, ktorým sa mení a dopĺňa zákon Národnej rady Slovenskej republiky č. 120/1993 Z. z. o platových pomeroch niektorých ústavných činiteľov Slovenskej republiky v znení neskorších predpisov **(tlač 1718a)** bola schválená uznesením gestorského výboruč**. 530 z 25. novembra 2019**.

Týmto uznesením výbor zároveň poveril spoločného spravodajcu **Radovana Baláža,** aby na schôdzi Národnej rady Slovenskej republiky pri rokovaní o predmetnom návrhu zákona predkladal návrhy v zmysle príslušných ustanovení zákona č. 350/1996 Z. z. o rokovacom poriadku Národnej rady Slovenskej republiky v znení neskorších predpisov.

Bratislava 25. novembra 2019

 **Róbert Puci, v.r.**

**predseda**

 **Výboru NR SR pre financie a rozpočet**